Sprungur norðaustan við gosstöðvarnar í Meradölum hafa gliðnað og talið er að kvika geti fundið sér leið upp á yfirborðið. Fulltrúar Veðurstofunnar fljúga yfir gosstöðvarnar klukkan 13 og kanna aðstæður.
Þegar eldgos braust út í Geldingadölum í fyrra leið ekki langur tími þar til kvika náði upp á yfirborðið á fleiri stöðum. Eldgosið í Meradölum er norðaustan við Geldingadali og nú á að kanna svæði enn norðaustar. Þar eru líkur taldar á að fleiri gossprungur opnist. Kristín Jónsdóttir er hópstjóri náttúruvár hjá Veðurstofu Íslands.
Opnist ný sprunga norðaustan við gosstöðvarnar, segir Kristín að mjög ólíklegt sé að einhver hætta skapist. Líklegast er að það verði svipað og í fyrra þegar meinlausar sprungur mynduðust víða í kring. Ekki sé talið líklegt að kvikugangur færi sig sífellt norðaustar og nái að höfuðborgarsvæðinu. Líkön Veðurstofu fyrir meðalstór hraungos, sem eru þá mun stærri en gosið í Geldingadölum í fyrra og Merardölum nú, sýna að mjög ólíklegt er að hraun nái nokkurn tímann inn á höfuðborgarsvæðið.
Merkja má gliðnun í sprungum norðaustan við gosstöðvarnar í Meradölum. Náttúruvársérfræðingar frá Veðurstofunni fljúga þar yfir í dag og kanna aðstæður. Búist er við því að nýjar gossprungur myndist á næstunni.